CELEX: 62008TN0405
Language: lt
Date: 2008-09-18 00:00:00
Title: Byla T-405/08 2008 m. rugsėjo 18 d. pareikštas ieškinys byloje SPAR Österreichische Warenhandel prieš Komisiją

10.1.2009   
            
            
               LT
            
            
               Europos Sąjungos oficialusis leidinys
            
            
               C 6/32
            
         2008 m. rugsėjo 18 d. pareikštas ieškinys byloje SPAR Österreichische Warenhandel prieš Komisiją
   
   (Byla T-405/08)
   (2009/C 6/66)
   Proceso kalba: vokiečių
   Šalys
   
      Ieškovė: SPAR Österreichische Warenhandels-AG, atstovaujama advokatų A.-H. Bischke, S. Brack ir D. Bräunlich
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Panaikinti 2008 m. birželio 23 d. atsakovės sprendimą,
            
         
               —
            
            
               priteisti iš atsakovės bylinėjimosi išlaidas.
            
         Ieškinio pagrindai ir pagrindiniai argumentai
   Ieškovė ginčija 2008 m. birželio 23 d. Komisijos sprendimą byloje COMP/M.5047 — REWE/ADEG, kuriuo Komisija leido Billa AG, priklausančiai Vokietijos įmonių grupei REWE, įsigyti visas ADEG Österreich Handelsaktiengesellschaft akcijas. Ieškovė nurodo, kad Komisija neturėjo leisti šios koncentracijos pagal EB Susijungimų reglamento (1) 6 straipsnio 2 dalį, nes nurodyti įsipareigojimai nėra pakankami, kad panaikintų abejones, kurios, jos nuomone, egzistuoja konkurencijos atžvilgiu.
   Savo ieškinį ieškovė grindžia dviem pagrindais:
   Pirma, ieškovė nurodo EB Susijungimų reglamento 6 straipsnio 1 dalies c punkto pažeidimą, nes Komisija klaidingai nepradėjo pagrindinės patikrinimo procedūros (II fazė) ir, nustačiusi tam tikrus įpareigojimus, leido REWE/ADEG koncentraciją per I fazę. Komisija nepakankamai išanalizavo koncentracijos projekto pasekmes konkurencijai ir, todėl, neatsižvelgė į koncentracijos projekto keliamas rimtas konkurencijos problemas. Pažeidimas aiškiau matomas iš šių akivaizdžių vertinimo klaidų:
   
               —
            
            
               Komisija žinojo koncentracijos projekto pasekmes konkurencijai vartojimo rinkoje visoje Austrijoje, nes ji klaidingai preziumavo, kad yra keli konkurentai, ir nepakankamai įvertino ADEG konkurencinį potencialą.
            
         
               —
            
            
               Ji suklydo nustatydama ir vertindama rinkos dalių padėtį regiono ir vietos lygiu.
            
         
               —
            
            
               Įsipareigojimai, kuriems Komisija pritarė, negali panaikinti abejonių konkurencijos atžvilgiu, nes jie buvo išnagrinėti remiantis klaidingu pagrindu.
            
         
               —
            
            
               Komisija suklydo nustatydama ir vertindama pasekmes darbo rinkoje konkurencijos atžvilgiu.
            
         Antra, per koncentracijos patikrinimo procedūrą Komisija pažeidė esmines procesines nuostatas. Ji neatsižvelgė į ieškovės ir valstybių narių teisę būti išklausytoms, nes nepasitarė su rinkos dalyviais dėl pastarojo šalių įsipareigojimų pasiūlymo ir jo neperdavė valstybėms narėms. Be to, ji nepakankamai motyvavo savo sprendimą.
   
      (1)  2004 m. sausio 20 d. Tarybos reglamentas (EB) Nr. 139/2004 dėl koncentracijų tarp įmonių kontrolės (EB Susijungimų reglamentas), OL L 24, p. 1.